Dima ke seba Şaredarîya Pêrî ya Mazgêrdî ya Dêrsimî qeyûm ame tayînkerdene endamê Meclîsê Şaredarîye yê HDPyî nênê girewtene zereyê bînaya şaredarîye.
Hemşaredaran Orhan Çelebî û Songule Dogan, Rêxistina HDPyî ya Dêrsimî, Federasyonê Komeleyanê Dêrsimî (DEDEF), Komeleya Kulturî û Paştdayîşî ya Mazgêrdî, Komeleya Dêrsimijan ê Alîbeykoy û Komeleya Xoza ya Dêrsimî vera na rewşa nêrazîbîyayîşê xo mojna û çalakîya protestoyî kerde.
Hemşaredar Orhan Çelebîyî verê bînaya şaredarîye eşkerayîyêke daye û vat: "Ewro roja 21. a xespkerdişê şaredarîya ma ya. A roje ra nata şaredarîye xizmet nêdana şarî. Mabênê şar û şaredarîye de barîkatî estê. Ma na rewşe protesto kenê û ganî şaredarîye cade berê xo seba şarî abika."
Serekê DEDEFî Alî Haydar Benî zî çalakîya protestoyî de qisey kerd û vat: "Sîstemê qeyûmî antîdemokratîk û keyfî yo. Ganî na bêhuqûqîye bêra vindertene. Ganî şaredarîye seba şarî akerde biba la nika dormeyê ci bi wesayîtanê zirxînan ame girewtene. No mojneno ke mabênê şarî û şaredarîye de sînorî estî."
Endamê Komeleya Kulturî û Paştdayîşî yê Mazgêrdî Mustafa Arslanî zî vat: "Ma waştêne ke Şaredarîya Pêrî reyde berardiş bidê ganîkerdene la bi qeyûman nê projeyî ameyî astengkerdene. Ma paştî danî hemşaredaranê ma û ma do xebatanê xo dewam bikê."
Bi nameyê Komeleya Xoza ya Munzurî Alî Yildizî vat: "Ma nê kerdişanê faşîzanan û antîdemokratan şermezar kenê. Ma paştî danê şaredarîya xo û ma qeyûman nas nêkenê. Ma wayîrê têkoşînê demokratîkî yê şarê xo vejîyenê."
